Nakon 555 dana, danas je naposljetku završio prosvjed branitelja ispred resornog ministarstva. Ova je vijest Večernjem listu jučer potvrđena iz izvora bliskom šatoru u Savskoj 66, dok će cjelokupna javnost o prekidu prosvjeda biti obaviještena u utorak, na tiskovnoj konferenciji zakazanoj točno u podne. Trojica vođa prosvjeda – Đuro Glogoški, Josip Klemm i Dražimir Jukić – stoga su nam uskratili komentar te zamolili za razumijevanje jer ih do službene objave prekida prosvjeda još dijeli važan sastanak s predstavnicima braniteljskih udruga. - Ne bi bilo korektno da razgovaramo s medijima prije nego s našim kolegama – poručili su.

No, kako doznajemo iz braniteljskih krugova prekid prosvjeda prethodno je usuglašen s krovnim udrugama na državnoj razini, odluka je donešena, a demontaža šatora postaje tek tehničko pitanje.

- Bit će biti rastavljen u idućih nekoliko dana, a nakon toga možda ćemo ga iz simboličkih razloga čuvati u, recimo, Vukovaru – kažu nam.

S obzirom da je prethodna Vlada neprestano optuživala vođe prosvjeda za politikantsvo i suradnju s desnicom, mnogi su se poprilično iznenadili kad je šator ostao gotovo šest mjeseci nakon dolaska Domoljubne koalicije na vlast. Zašto, stoga, prosvjed završava upravo danas? Kako doznajemo, presudan je bio sastanak koji je prije tjedan dana održan na inicijativu ministra branitelja Tome Medveda, kojemu su uz prvog potpredsjednika Vlade Tomislava Karamarka nazočili i predstavnici osam ministarstava te braniteljskih udruga, što je vođama prosvjeda ulilo povjerenje da će se nagomilani problemi populacije ozbiljno riješavati, bez "fige u džepu".

Prosvjednici, naime, imaju silno povjerenje u resornog ministra koji se od prvog dana ozbiljno uhvatio posla te otvorio dijalog sa udrugama, što im je Milanovićeva vlada uskratila. Također, prosvjed je na mnogo načina s vremenom postao samome sebi svrha, osobito otkako su u Ministarstvo na visoke dužnosti zasjeli branitelji koji su šator aktivno podržavali. Prije svega, riječ je o ministru Medvedu, čiji su Tigrovi od prvog dana sudjelovali u prosvjedu te njegovu zamjeniku Ivanu Vukiću iz Hvidre koja je bila jedna od glasnijih podrški šatoru iz tadašnje oporbe, a funkcije pomoćnika ministra pripale su specijalcu Miroslavu Cindriću te Stjepanu Sučiću, bliskom suradniku Milana Bandića koji je prosvjed pomagao logistički. Uostalom, njihovim imenovanjem putem je otpao i prvi i najvažniji zahtjev prosvjednika, onaj za smjenom ministra Freda Matića i njegovih suradnika koji su naposljetku otišli "prirodnim putem", voljom građana na izborima. Međutim, prosvjednici iz Savske uvjeravaju nas da odlaskom šatora ne prestaje njihova skrb za ugrožene branitelje.

- Ostajemo kontrolni i korektivni mehanizam. Bit ćemo zainteresirana strana i redovito obaviještavati javnost o svemu što se napravilo i o svemu što zapinje. Budno ćemo pratiti rad Ministarstva, uostalom, mnogi branitelji ulaze u radne skupine koje će raditi na jedinstvenom Zakonu o pravima braniteljima i svim još uvijek otvorenim pitanjima, a jedno je trenutno goruće: pitanje hrvatskih branitelja iz Bosne i Hercegovine kojima prijete nove optužnice – kažu nam branitelji iz Savske, sudionici najdugovječnijeg prosvjeda u Hrvatskoj koji upravo odlazi u povijest.

>> Glogoški: Šator je još uvijek ovdje. Uklonit ćemo ga kad procijenimo da je vrijeme

>> Tomo Medved: O uklanjanju šatora odlučit će branitelji, ja ću rješavati njihove probleme